Broj: 711-I-1690-P-352-19/23-13-21

Zagreb, 25. srpnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu u sastavu Aleksandre Jozić-Ileković, kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika** **Ante Žigmana OIB: ………………,** **predsjednika Upravnog vijeća Hrvatske agencije za nadzor financijskih usluga (u daljnjem tekstu: HANFA),**  pokrenutom Odlukom Povjerenstva broj: 711-I-459-P-352-19/21-04-12 od 19. veljače 2021.g., na 16. sjednici održanoj dana 25. srpnja 2023., donosi sljedeću

**ODLUKU**

1. **Istovremenim primanjem plaće za obnašanje dužnosti predsjednika Upravnog vijeća HANFA-e** i **primanja pod oznakom - novčane naknade za radne rezultate, prigodne nagrade i dar djetetu do 15. godine starosti, i to u 2018. u iznosu od 1.750,00 kn, 2.500,00 kn i 1.200,00 kn, te u 2019. u iznosu od 1.250,00 kn, 1.200,00 kn i 5.000,00 kn, kao i primitka naknade za prisustvo sjednicama Savjeta Agencije (pod oznakom drugog dohotka)** **u 2018. u iznosu od 8.000,00 kn te u 2019.** **u iznosu 6.000,00 kn, dužnosnik Ante Žigman, predsjednik Upravnog vijeća HANFA-e**,  **povrijedio je članak 7. točke d) ZSSI-a.**
2. **Za povrede ZSSI-a, opisane pod točkom I. ove izreke, dužnosniku Anti Žigmanu izriče se sankcija iz članka 42. stavka 1. podstavka 2. ZSSI-a,** **obustava isplate dijela neto mjesečne plaće u ukupnom iznosu od 800,00 eura[[1]](#footnote-1)/6.027,60 kn.**

Obrazloženje

Povjerenstvo je odlukom broj: 711-I-459-P-352-19/21-04-12 od 19. veljače 2021.g., na 116. sjednici, pokrenulo postupak protiv dužnosnika Ante Žigmana, predsjednika Upravnog vijeća HANFA-e, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti ravnatelja Hrvatske agencije za nadzor financijskih usluga te primanja prigodnih nagrada pod oznakom - novčane naknade za radne rezultate, prigodne nagrade i dar djetetu do 15. godine starosti, i to u 2018. u iznosu od 1.750,00 kn, 2.500,00 kn i 1.200,00 kn, te u 2019. u iznosu od 1.250,00 kn, 1.200,00 kn i 5.000,00 kn, kao i primitka pod oznakom drugog dohotka u 2018. u iznosu od 8.000,00 kn i u 2019. u iznosu 6.000,00 kn što predstavlja primanje dodatne naknade za poslove obnašanja javnih dužnosti

Nakon provedenog postupka Povjerenstvo je na 202. sjednici, održanoj 03. veljače 2021.g., donijelo meritornu odluku kojom je utvrđeno da je dužnosnik istovremenim primanjem plaće za obnašanje dužnosti predsjednika Upravnog vijeća HANFA-e i primanja pod oznakom - novčane naknade za radne rezultate, prigodne nagrade i dar djetetu do 15. godine starosti, i to u 2018. u iznosu od 1.750,00 kn, 2.500,00 kn i 1.200,00 kn, te u 2019. u iznosu od 1.250,00 kn, 1.200,00 kn i 5.000,00 kn, kao i primitka naknade za prisustvo sjednicama Savjeta Agencije (pod oznakom drugog dohotka) u 2018. u iznosu od 8.000,00 kn te u 2019. u iznosu 6.000,00 kn, povrijedio članak 7. točku d) ZSSI-a.

Dužnosnik je protiv meritorne odluke pokrenuo upravni spor koji se vodio pred Upravnim sudom u Zagrebu te je navedeni sud dana 30. lipnja 2023.g. donio presudu broj: UsI-1269/23 kojom je usvojio tužbeni zahtjev, poništio Odluku Povjerenstva od 03. veljače 2023.g. i naložio Povjerenstvu da u roku od 30 dana od dana dostve presude donese novu odluku.

U obrazloženju citirane presude Upravni sud u Zagrebu utvrdio je kako smatra da pobijana odluka nije zasnovana na zakonu, pa nije, barem za sada, prihvatio stajalište tuženika da bi dužnosnik Ante Žigman, predsjednik Upravnog vijeća HANFA-e povrijedio članak 7. točku d) ZSSI/11-a, i to istovremenimi primanjem plaće za obnašanje dužnosti predsjednika Upravnog vijeća HANFA-e te primitka naknade za prisustvo sjednicama Savjeta Agencije (pod oznakom drugog dohotka) u 2018. u iznosu od 8.000,00 kn, te u 2019. u iznosu od 6.000,00 kn.

Sud nadalje ističe kako je Povjerenstvo u pobijanoj odluci navelo kako je utvrdilo da je u Savjetu Agencije dužnosnik kao član po službenoj dužnosti pa stoga članstvo u navedenom tijelu predstavlja obavljanje poslova koji prozlaze iz obnašanja dužnosti predsjednika Upravnog vijeća HANFA-e kao osnovne javne dužnosti iz kojeg razloga dužnosnik nije mogao ostavrivati naknadu za rad u Savjetu, jer se također radi o zabranjeno dodatnoj naknadi iz članka 7. točke d) ZSSI/11-a. U vezi s tim sud ističe kako ZSSI ne navodi pojam "osnovna javna dužnost" (da li je to prva javna dužnost?), već propisuje u članku 12. da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano. Nadalje navodi da članak 13. stavak 1. ZSSI/11-a propisuje da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Članak 11. Zakona o HANFA-i propisuje da Agencija ima Savjet, koji je savjetodavno tijelo Agencije, koje se sastoji od devet članova od kojih tri člana imenuje Vlada Republike Hrvatske, a ostalih pet članova biraju predstavnici udruga subjekata nadzora pri Hrvatskoj gospodarskoj komori, dok je predsjednik Upravnog vijeća Agencije član po službenoj dužnosti. Sukladno stavku 5. istog članka materijalna prava članova Savjeta uređuju se Statutom i drugim podzakonskim aktima Agencije a materijalna prava članova Savjeta HANFA-e, sukladno članku 26. stavku 8. Statuta HANFA-e, utvrdit će se Odlukom Upravnog vijeća.

Stoga za sada po mišljenju suda nije razjašnjeno obnaša li drugu dužnosnik Ante Žigman drugu javnu dužnost u Savjetu agencije po položaju, odnosno kao član Savjeta po službenoj dužnosti. U obrazloženju presude navodi se da Ante Žigman dužnost obnaša od 02. veljače 2018.,zbog čega je obvezan postupati sukladno odredbama ZSSI-a .

U obrazloženju presude sud naglašava da drugi dohodak predstavlja razliku između svakog pojedinačnog primitka što se ne smatra primitkom od nesamostalnog rada (plaća i mirovina), od samostalne djelatnosti, od imovine i imovinskih prava, od kapitala, od osiguranja i propisanih izdataka. Obveznici poreza na dohodak od drugog dohotka su fizičke osobe koje ostvaruju primitke od kojih se utvrđuje drugi dohodak, s time da se porezne obveznike poreza na dohodak može podijeliti u više zakonom propisanih skupina, kao npr. članovi skupština i nadzornih odbora trgovačkih društava, upravnih odbora, upravnih vijeća i drugih njima odgovarajućih tijela drugih pravnih osoba, članovi povjerenstava i odbora tih tijela kad im se primici za rad u tim tijelima ne isplaćuju kao plaća, a po osnovi obavljanja tih djelatnosti nisu osigurani. Nadalje, sud smatra da se ZSSI primjenjuje kao poseban zakon, i to jednako u odnosu na sve dužnosnike, pa je dužnosnicima primjenom članka 7. točke d) istog Zakona izričito zabranjeno primiti dodatne naknade uz plaću za obavljanje svoje javne dužnosti.

Nakon što je Povjerenstvo odlukom broj: 711-I-459-P-352-19/21-04-12 od 19. veljače 2021.g., na 116. sjednici, pokrenulo postupak protiv dužnosnika Ante Žigmana, predsjednika Upravnog vijeća HANFA-e, zbog moguće povrede članka 7. točke d) ZSSI-a, dužnosnik je zaprimio navedenu odluku o pokretanju postupka te se na istu očitovao podneskom u kojem iznosi razloge zbog kojih smatra da je odluka neutemeljena te da je potrebno postupak obustaviti, ističući da se u odluci iznosi pogrešno stajalište da je osobi koja obnaša dužnost predsjednika Upravnog vijeća HANFA-e na temelju odredbe članka 7. točke d) ZSSI-a, zabranjeno primati naprijed navedene „dodatne naknade“, budući da se zanemaruje postojanje drugih mjerodavnih odredbi ZSSI-a, ali i posebnog zakona koji uređuje prava članova Upravnog vijeća HANFA-e.

Dužnosnik nadalje navodi kako se u odluci Povjerenstva ne uzima se u obzir odredba članka 12. ZSSI-a, iz koje jasno proizlazi da dužnosnici, osim plaće za dužnost koju obnašaju, smiju primati i druge naknade ako je to zakonom propisano. Navodi kako izričaj zakonskog teksta navedene odredbe nedvojbeno upućuje na to da se posebnim zakonom (lex specialis) može propisati da dužnosnici, uz plaću, primaju i druge naknade, a da su u odnosu na funkciju obnašanja dužnosti predsjednika Upravnog vijeća HANFA-e mjerodavne odredbe Zakona o Hrvatskoj agenciji za nadzor financijskih usluga („Narodne novine“ 140/05., 154/11. i 12/12., dalje u tekstu: Zakon o HANFA-i), kao lex specialis u odnosu na odredbe ZSSI-a.

S tim u vezi obveznik ukazuje da je odredbom članka 6. stavka 1. Zakona o HANFA-i eksplicitno propisano da za vrijeme obnašanja dužnosti, predsjednik i članovi Upravnog vijeća Agencije imaju pravo na plaću i ostala materijalna prava u skladu s općim aktima Agencije.

Nadalje dužnosnik navodi da je odredbom članka 3. stavka 3. Zakona o HANFA-i propisano je da je temeljni ustrojbeni (opći) akt HANFA-e njezin Statut, a kojeg potvrđuje Hrvatski sabor. Odredbom članka 19. stavka 1. Statuta HANFA-e (koji je javno objavljen na internetskim stranicama HANFA-e) propisano je sljedeće: „Predsjednik Upravnog vijeća i članovi Upravnog vijeća, pravo na plaću i ostala materijalna i druga prava ostvaruju u skladu s općim aktima Agencije i propisima o radu “

Osim toga, za ovaj predmet po mišljenju dužnosnika, također su relevantne odredbe još jednog općeg akta HANFA-e - Pravilnika o plaćama i drugim materijalnim pravima zaposlenika Hrvatske agencije za nadzor financijskih usluga od 15. svibnja 2018. (KLASA: 003-05/18-02/03), i to za naknade isplaćene do polovice listopada 2018. godine (regres u 2018. godini), odnosno - Pravilnika o plaćama i drugim materijalnim pravima zaposlenika Hrvatske agencije za nadzor financijskih usluga od 11. listopada 2018. i naknadnim izmjenama (KLASA: 003-05/18-02/07), i to za nakade isplaćene od polovice listopada 2018. godine (dodatna nagrada, božićnica i prigodni dar za dijete u 2018. godini, te regres u 2019. godini), odnosno Pravilnika o plaćama i drugim materijalnim pravima zaposlenika Hrvatske agencije za nadzor financijskih usluga od 06. lipnja 2019. i naknadnim izmjenama (KLASA: 003-05/19-02/02), i to za naknade isplaćene od polovice lipnja 2019. godine (prigodni dar za dijete i godišnja nagrada u 2019. godini).

Dužnosnik ukazuje da se u navedenom općem aktu detaljno razrađuju ostala materijalna prava koja mogu ostvarivati zaposlenici HANFA-e, a što uključuje i predsjednika Upravnog vijeća HANFA-e, te da je to eksplicitno propisano odredbama članka 36. predmetnog Pravilnika, a što je i razumljivo, budući da su članovi Upravnog vijeća HANFA-e zaposlenici u radnom odnosu u HANFA-i. Spomenuti Pravilnik, u dijelu naslovljenom „III. Ostala materijalna prava zaposlenika“ izrijekom propisuje, između ostalog, da zaposlenici HANFA-e, pa tako i predsjednik Upravnog vijeća, imaju pravo na regres za korištenje godišnjeg odmora, godišnju i dodatnu nagradu, darove za djecu te božićnicu.

U odnosu na naknade koje se u Odluci Povjerenstva navode kao „primici pod oznakom drugog dohotka“ dužnosnik ističe se da je riječ o naknadama za sudjelovanje u radu Savjeta HANF-e, a za što su mjerodavne odredbe članka 11. stavka 1. i 5. Zakona o HANFA-i i odredbe članka 26. stavka 8. Statuta HANFA-e.

Obveznik nadalje pojašnjava kako u odnosu na predsjednika Upravnog vijeća HANFA-e postoji relevantna pravna osnova koja istome omogućuje da, osim plaće, prima i druge „dodatne naknade“ koje su predmetom ovoga postupka (naknade za radne rezultate, prigodne nagrade, dar djetetu i dr.). U privitku obveznik dostavlja isprave iz kojih je vidljivo da su sve navodne sporne isplate doista bile utemeljene na relevantnim propisima, i to:

(Isprave iz 2018. godine):

1) Odluka Upravnog vijeća HANFA-e o pravu i visini dodatne nagrade zaposlenicima u 2018. godini (KLASA: 121-15/18-05/09, URBROJ: 326-01-30-31-18-1) od 14. prosinca 2018. godine, koja se odnosi na isplaćenih 1.750,00 kuna neto na ime „naknade za radne rezultate“ ;

2) Odluka Upravnog vijeća HANFA-e o pravu na isplatu i visini regresa za godišnji odmor u 2018. godini (KLASA: 121-07/18-01/01, URBROJ: 326-01-220-224-18-1) od 30. svibnja 2018. godine i Odluka Upravnog vijeća HANFA-e o pravu na isplatu i visini božićnice za 2018. godinu (KLASA: 121-15/18- 02/01, URBROJ: 326-01-30-31-18-1) od 13. prosinca 2018. godine, koje se odnose na ukupno isplaćenih 2.500,00 kuna neto na ime „prigodne nagrade“ (regres i božićnica, svaka u iznosu od 1.250,00 kuna);

3) Odluka Upravnog vijeća HANFA-e o pravu na prigodni dar za dijete u 2018. godini (KLASA: 121-15/18-03/01, URBROJ: 326-01-30-31-18-1) od 22. studenoga 2018. godine, koja se odnosi na ukupno isplaćenih 1.200,00 kuna neto na ime „dara djetetu do 15. godine starosti“(dvije isplate od 600,00 kuna za svako dijete);

4) Odluka Upravnog vijeća HANFA-e o isplati naknada za sudjelovanje na sjednicama Savjeta Agencije (KLASA: 120-02/18-01/06, URBROJ: 326-01-91/1-18-1) od 01. ožujka 2018. s priloženim dokazima o sudjelovanju na četiri održane sjednice Savjeta, koja se odnosi na ukupno isplaćenih 8.000,00 kuna neto na ime „primitka pod oznakom drugog dohotka“(četiri isplate od 2.000,00 kuna za svaku održanu sjednicu).

(Isprave iz 2019. godine):

5) Odluka Upravnog vijeća HANFA-e o pravu na isplatu i visini regresa za godišnji odmor u 2019. godini /(KLASA: 121-07/19-01/01, URBROJ: 326-01-30-33-19-1) od 06. lipnja 2019. godine, koja se odnosi na isplaćenih 1.250,00 kuna neto na ime „prigodne nagrade“ (regres);

6) Odluka Upravnog vijeća HANFA-e o pravu na prigodni dar za dijete u 2019. godini (KLASA: 121-15/19-03/01, URBROJ: 326-01-30-31-19-1) od 21. studenoga 2019. godine, pri čemu ukupni neoporezivi isplaćeni iznos za dva djeteta iznosi 1.200.00 kuna, dok se ostatak odnosi na uplaćene poreze i doprinose;

7) Odluka Upravnog vijeća HANFA-e o pravu i visini godišnje nagrade zaposlenicima u 2019. god/n/(KLASA: 121-15/19-05/08, URBROJ: 326-01-30-31-19-1) od 21. studenog 2019. godine koja se odnosi na neoporezivi iznos isplaćenih 5.000,00 kn neto na ime „ nagrade za radne rezultate;

8) Odluka Upravnog vijeća HANFA-e o isplati naknada za sudjelovanje na sjednicama Savjeta Agencije (KLASA: 120-02/19-01/01, URBROJ: 326-01/24-19/1) od 23. svibnja 2019. s priloženim dokazima o sudjelovanju na tri održane sjednice Savjeta, koja se odnosi na ukupno isplaćenih 6.000,00 kuna neto na ime „primitka pod oznakom drugog dohotka“ (tri isplate od 2.000,00 kuna za svaku održanu sjednicu);

Nadalje dužnosnik navodi kako je iz naprijed navedenih isprava nedvojbeno da su sve isplate, koje su obuhvaćene ovim postupkom, bile u potpunosti u skladu sa Zakonom o HANFA-i i Statutom HANFA-e, te drugim važećim općim aktima te ukazuje da u prilog tome da bi postupak trebalo obustaviti govore javno objavljene odlukd u drugim gotovo istovjetnim predmetima, primjerice, o predmetu koji se pred Povjerenstvom pod brojem: 711-1-412-P-249-20/21-03-11*,* vodio protiv Romana Šubića, viceguvernera Hrvatske narodne banke, također zbog nedopuštenih primanja dodatnih naknada (božićnice). U navedenom predmetu Povjerenstvo je dana 26. veljače 2021. donijelo konačnu Odluku u kojoj je utvrđeno da primanje „dodatnih naknada" nije zabranjeno, ukoliko su iste dopuštene posebnim zakonom. Prema stavu Povjerenstva dužnosnici u Hrvatskoj narodnoj banci smiju primati „dodatne naknade" na temelju odredbe članka 67. stavka 1. Zakona o Hrvatskoj narodnoj banci („Narodne novine" 75/08.), a koja glasi: *„Za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke. “*

Zaključno dužnosnik izlaže da bi, imajući u vidu da između citiranih odredbi članka 67. stavka 1. Zakona o Hrvatskoj narodnoj banci i članka 6. stavka 1. Zakona o HANFA-i sadržajno i suštinski nema razlike, i u ovom postupku nadležno tijelo trebalo postupiti na isti način kao i u spomenutom predmetu koji se odnosio na dužnosnika Hrvatske narodne banke, te predlaže da nadležno tijelo obustavi postupak protiv njega i utvrdi da su isplaćene naknade bile u skladu s odredbama ZSSI-a, te Zakona o HANFA-i i Statuta HANFA-e.

Člankom 3. stavkom 2. ZSSI-a propisano je kako se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Uvidom u Registar dužnosnika utvrđeno je da dužnosnik Ante Žigman obnaša dužnost predsjednika Upravnog vijeća HANFA-e od 2. veljače 2018. Stoga je povodom obnašanja navedene dužnosti obvezan postupati sukladno odredbama ZSSI-a**.**

U izvješću o imovinskom stanju koje je dužnosnik Ante Žigman podnio Povjerenstvu 28. veljače 2018. povodom stupanja na dužnost predsjednika Upravnog vijeća HANFA-e, dužnosnik je naveo da navedenu javnu dužnost obnaša profesionalno, zasnivanjem radnog odnosa, uz navođenje podataka o visini mjesečne plaće u neto iznosu. U kasnijim izvješćima koje je podnosio, povodom bitne promjene u imovini, dužnosnik je također navodio da navedenu javnu dužnost obnaša profesionalno.

Neposrednim uvidom u Informatički sustav Porezne uprave Povjerenstvo je utvrdilo da je dužnosnik Ante Žigman za obnašanje dužnosti predsjednika Upravnog vijeća HANFA-e ostvarivao plaću.

Također, neposrednim uvidom u Informatički sustav Porezne uprave, utvrđeno je da su dužnosniku pored plaće za obnašanje navedene dužnosti isplaćene u 2018.g.: novčana nagrada za radne rezultate u iznosu od 1.750,00 kn, prigodna nagrada do propisanog iznosa u iznosu 2.500,00 kn i dar djetetu do 15 godina starosti u iznosu od 1.200,00 kn, odnosno u 2019.: prigodna nagrada do propisanog iznosa u iznosu 1.250,00 kn, dar djetetu do 15 godina starosti 1.200,00 kn, novčana nagrada za radne rezultate u iznosu od 5.000,00 kn.

Oznaka primitaka Porezne uprave pod brojem 21 označava dar djetetu do 15 godina starosti i potpore za novorođenče do propisanog iznosa, oznaka pod brojem 22 označava prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, dok oznaka pod brojem 60 označava nagrade radnicima za navršene godine staža, do propisanih iznosa.

Također, neposrednim uvidom u Informatički sustav Porezne uprave utvrđeni su primici drugog dohotka u 2018. u iznosu od 8.000,00 kn i u 2019. u iznosu 6.000,00 kn.

Člankom 6. stavkom 1. Zakona o HANFA-i propisano je da za vrijeme obnašanja dužnosti, predsjednik i članovi Upravnog vijeća Agencije imaju pravo na plaću i ostala materijalna prava u skladu s općim aktima Agencije.

Člankom 11. Zakona o HANFA-i propisano je da Agencija ima Savjet koji je sukladno stavku 2. savjetodavno tijelo Agencije, koje se sastoji od devet članova od kojih tri člana imenuje Vlada Republike Hrvatske, a ostalih pet članova biraju predstavnici udruga subjekata nadzora pri Hrvatskoj gospodarskoj komori, dok je predsjednik Upravnog vijeća Agencije član po službenoj dužnosti. Sukladno stavku 5. istog članka materijalna prava članova Savjeta uređuju se Statutom i drugim podzakonskim aktima Agencije.

Člankom 19. Statuta HANFA -e propisano je da predsjednik Upravnog vijeća i članovi Upravnog vijeća pravo na plaću i druga prava ostvaruju u skladu s općim aktima Agencije i propisima o radu, a za ostvarivanje prava i obveza iz radnog odnosa zaposlenika primjenjuju se opći propisi o radu, opći akti Agencije i ugovori o radu.

Sukladno članku 25. stavku 1. Statuta HANFA -e, Savjet je savjetodavno tijelo Agencije koje se sastoji od devet članova od kojih tri člana imenuje Vlada Republike Hrvatske, a ostalih pet članova biraju predstavnici udruga subjekata nadzora pri Hrvatskoj gospodarskoj komori, dok je predsjednik Upravnog vijeća Agencije član po službenoj dužnosti.

Materijalna prava članova Savjeta HANFA-e, sukladno članku 26. stavku 8. Statuta HANF-e, utvrdit će se Odlukom Upravnog vijeća.

Povjerenstvo je izvršilo uvid u dostavljene Pravilnike o plaćama i drugim materijalnim pravima zaposlenika Hrvatske agencije za nadzor financijskih usluga od 16. svibnja 2018., 11. listopada 2018., 6. lipnja 2019. i 10. rujna 2020.

Nadalje, Povjerenstvo je izvršilo uvid u Odluku o pravu na isplatu nagrade zaposlenicima u 2018. godini, kojom se utvrđuje pravo na isplatu dodatne nagrade zaposlenicima Agencije u visini 1.750,00 kn, Odluku o pravu na isplatu i visini regresa za godišnji odmor u 2018., kojom se utvrđuje da zaposlenici Agencije imaju pravo na isplatu regresa za godišnji odmor u visini od 1.250,00 kn, Odluku o pravu na isplatu i visini božićnice za 2018.g. temeljem koje zaposlenici Agencije imaju pravo na isplatu božićnice u visini 1.250,00 kn i Odluku o pravu na prigodni dar za dijete u 2018. godini temeljem koje zaposlenici Agencije povodom božićnih i novogodišnjih blagdana imaju pravo na prigodni dar za svako dijete mlađe od 15. godina u visini 600,00 kn neto.

Također, Povjerenstvo je izvršilo uvid u opće akte HANFA-e: Odluku o pravu na isplatu nagrade zaposlenicima u 2019. godini, kojom se utvrđuje pravo na isplatu dodatne nagrade zaposlenicima Agencije u visini sukladno Tablici koja je sastavni dio odluke ( koja nije dostavljena Povjerenstvu), Odluku o pravu na isplatu i visini regresa za godišnji odmor u 2019., kojom se utvrđuje da zaposlenici Agencije imaju pravo na isplatu regresa za godišnji odmor u visini od 1.250,00 kn, i Odluku o pravu na prigodni dar za dijete u 2019. godini, temeljem koje zaposlenici Agencije povodom božićnih i novogodišnjih blagdana imaju pravo na prigodni dar za svako dijete mlađe od 15. godina neto u visini od 1.000,00 kn

Također, izvršen je uvid i u Odluku Upravnog vijeća HANFA-e o isplati naknada za sudjelovanje na sjednicama Savjeta Agencije (KLASA: 120-02/18-01/06, URBROJ: 326-01-91/1-18-1) od 01. ožujka 2018. i Odluku Upravnog vijeća HANFA-e o isplati naknada za sudjelovanje na sjednicama Savjeta Agencije (KLASA: 120-02/19-01/01, URBROJ: 326-01/24-19/1) od 23. svibnja 2019., sukladno kojima naknada za sudjelovanje iznosi 2.000,00 kn, kao i u Tablice u kojima se evidentira prisustvo na sjednicama Savjeta i iz kojih je razvidno da je Ante Žigman sudjelovao na sjednicama Savjeta:16.ožujka 2018., 03. svibnja 2018., 12. rujna 2018., 28. studenog 2018., 06. ožujka 2019., 24. svibnja 2019. i 13. rujna 2019.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Nadalje, ugovorne odredbe te odredbe svih podzakonskih akata, odnosno općih akata HANFA-e ne smiju biti suprotne odredbama ZSSI-a u dijelu u kojem je propisana izričita zabrana, pa stoga ne mogu poslužiti niti kao pravni temelj za isplatu ovim Zakonom propisanih nedopuštenih primitaka, odnosno dužnosniku nisu mogle biti isplaćene dodatne naknade, neovisno o tome što je to proizlazilo iz odredbi navedenih pojedinačnih i općih pravnih akata.

S obzirom na tumačenje Visokog upravnog suda Republike Hrvatske, dužnosnik koji prima plaću za obnašanje javne dužnosti ne smije istodobno ostvarivati druge primitke, koji ujedno ne predstavljaju naknadu stvarnih troškova obnašanja dužnosti.

Sve druge isplate koje se isplaćuju pored plaće od strane tijela javne vlasti u kojem obnaša dužnost, predstavljaju dodatnu naknadu, zabranjenu člankom 7. stavkom točkom d) ZSSI/11-a.

Dodatne naknade odnose se i na isplate novčane naknade za radne rezultate, prigodne nagrade i dar djetetu do 15. godine starosti. Činjenica da su navedeni dodatne naknade isplaćene dužnosniku temeljem odredbi općih akata HANFA-e nije od utjecaja na donošenje drugačije odluke u ovoj pravnoj stvari, imajući u vidu postojanje izričite zakonske zabrane primitka takvih naknada za osobe koje su dužnosnici u smislu odredbi ZSSI-a.

Povjerenstvo pri tome ističe, a vezano za pozivanje dužnosnika na odluku Povjerenstva broj: 711-1-412-P-249-20/21-03-11, kako Zakon o HANFA-i ne sadrži jednake odredbe onima koje sadrži Zakon o Hrvatskoj narodnoj banci („Narodne novine“ broj: 75/08, 54/13, 47/20), obzirom je člankom 67. stavkom 2. Zakona o Hrvatskoj narodnoj banci izričito propisano da za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke te da se na prava i obveze guvernera, zamjenika guvernera i viceguvernera Hrvatske narodne banke koji nisu utvrđeni tim Zakonom ili Statutom Hrvatske narodne banke primjenjuje Zakon o sprječavanju sukoba interesa u obnašanju javnih dužnosti.

Iz navedenog Zakona proizlazi da je istim propisano da se, uz ostvarivanje plaće, pravo na ostala materijalna i druga prava iz radnog odnosa uređuje općim aktima Hrvatske narodne banke i to na način da se isključuje primjena odredbi ZSSI-a, jer je za ostala prava i obveze guvernera, zamjenika guvernera i viceguvernera Hrvatske narodne banke izričito propisano da se primjenjuje ZSSI, što nije slučaj kod Zakona o HANFA-i.

Povjerenstvo slijedom navedenog, a nastavno na ranije citirane odredbe članka 4. stavka 1. i članka 7. točke d) ZSSI-a, zaključuje da prethodno navedeni primici dužnosnika novčane naknade za radne rezultate, prigodne nagrade i dar djetetu do 15. godine starosti, i to u 2018. u iznosu od 1.750,00 kn, 2.500,00 kn i 1.200,00 kn, te u 2019. u iznosu od 1.250,00 kn, 1.200,00 kn i 5.000,00 kn,a koje isplate dužnosnik niti ne osporava, predstavljaju dodatne naknade za poslove obnašanja javnih dužnosti, a koje su zabranjene člankom 7. točkom d) ZSSI-a, slijedom čega je Povjerenstvo odlučilo kao što je navedeno u izreci ove Odluke.

Člankom 11. Zakona o HANFA-i propisano je da Agencija ima Savjet koji je sukladno stavku 2. savjetodavno tijelo Agencije, koje se sastoji od devet članova od kojih tri člana imenuje Vlada Republike Hrvatske, a ostalih pet članova biraju predstavnici udruga subjekata nadzora pri Hrvatskoj gospodarskoj komori, dok je predsjednik Upravnog vijeća Agencije član po službenoj dužnosti. Povjerenstvo smatra kako je stoga nesporno da obavljanje poslova u Savjetu agencije predstavlja obavljanje poslova koji proizlaze iz obnašanja dužnosti predsjednika Upravnog vijeća agencije jer je to izričito propisano zakonom o HANFA-i.

Sukladno stavku 5. istog članka Zakona o HANFA-i materijalna prava članova Savjeta uređuju se Statutom i drugim podzakonskim aktima Agencije, a sukladno članku 26. stavku 8. Statuta HANFA-e materijalna prava članova Savjeta HANFA-e, utvrdit će se Odlukom Upravnog vijeća.

Uvidom u registar obveznika koji vodi Povjerenstvo nesporno je utvrđeno da dužnosnik dužnost predsjednika Upravnog vijeća HANFA-e obavlja profesionalno i prima plaću za obnašanje te javne dužnosti, pri čemu se sukladno članku 4. plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Članak 7 točka d.) ZSSI-a izričito, jasno i nedvosmisleno propisuje da je dužnosnicima zabranjeno primiti dodatnu naknadu za poslove obnašanja javnih dužnosti, prema tome, zabranjeno je primiti dodatnu naknadu povrh plaće, osim naknade troškova nastalih u obavljanju poslova dužnosnika.

Različitom primjenom odredbe članka 7 točle d.) ZSSl-a na različite kategorije dužnosnika jedni bi bili dovedeni u povoljniji položaj u odnosu na primjenu zakona, što nije bila intencija za zakonodavca, a niti je u duhu toga Zakona.

Povjerenstvo je utvrdilo da je u Savjetu Agencije dužnosnik Ante Žigman kao član po službenoj dužnosti, stoga članstvo u navedenom tijelu predstavlja obavljanje poslova koji proizlaze iz obnašanja dužnosti predsjednika Upravnog vijeća HANFA-e, kao osnovne javne dužnosti, iz kojeg razloga dužnosnik nije mogao ostvarivati naknadu za rad u Savjetu, jer se također radi o zabranjenoj dodatnoj naknadi iz članka 7. točke d) ZSSI-a.

U odnosu na ukazivanje suda na članke 12. i 13. ZSSI-a Povjerenstvo ističe da je člankom 13. stavkom 1. ZSSI/11-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Pri tome se misli na javnu dužnost koja je neovisna od dužnosti temeljem koje se dužnosnik smatra obveznikom ZSSI-a (osnovna dužnost) i primjenjuje se na slučajeve kada zakon dopušta da dužnosnici uz obnašanje svoje dužnosti istovremeno obnašaju neku drugu javnu dužnost, a ne na situacije kada dužnosnik obavlja drugu dužnost po službenoj dužnosti.

Primjerice Zakonom o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) taksativno su propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu članka 13. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene. Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu istodobno biti članovi predstavničkih tijela jedinice lokalne samouprave. S obzirom da gradonačelnik ne može istovremeno biti član predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje dužnosti gradonačelnika bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, slijedom čega dužnosnik koji je gradonačelnik može istodobno s obnašanjem dužnosti obavljati funkciju člana županijske skupštine, jer to u smislu članka 13. stavka 1. ZSSI-a proizlazi iz posebnog propisa.

Kako je člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano. Čak niti u slučaju kada dužnosnici obnašaju drugu javnu dužnost neovisno od svoje osnovne dužnosti eventualno primanje naknade za obnašanje druge javne dužnosti dužnosnicima nije dopušteno ukoliko odredbama kojeg drugog zakona nije propisano da dužnosnik koji već prima plaću smije istodobno primati i naknadu za obnašanje druge javne dužnosti, odnosno nije derogirana zabrana iz članka 12. ZSSI-a.

Da se radi o dodatnoj naknadi za obnašanje javne dužnoosti u prilog govori i činjenica da je uvidom u informacijski sustav Porezne uprave utvrđeno da su primici za članstvo u Savjetu agencije dužnosniku isplaćeni kao drugi dohodak.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnik Ante Žigman primitkom naknade u iznosu od 8.000,00 kn u 2018. za prisustvo na sjednicama Savjeta: 16.ožujka 2018., 03. svibnja 2018., 12. rujna 2018., 28. studenog 2018., te u iznosu 6.000,00 kn u 2019. za prisustvo na sjednicama Savjeta 06. ožujka 2019., 24. svibnja 2019. i 13. rujna 2019. uz istovremeno primanje plaće za obnašanje dužnosti predsjednika Upravnog vijeća HANFA-e, kao primitka pod oznakom drugog dohotka, počinio povredu članka 7. točke d) ZSSI-a, kako je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. točke d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnosti da je dužnosnik ostvarivao više vrsta nedopuštenih primitaka tijekom razdoblja od dvije godine.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,45 eura/2.000,00 kuna do 5.308,91 eura/40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada.

Uvažavajući raspon novčane sankcije propisan ZSSI-om te odredbe Zakona o uvođenju eura kao službene valute u Republici Hrvatskoj, prilikom odmjeravanja visine novčane sankcije, Povjerenstvo je utvrdilo da je u konkretnom slučaju primjereno izreći novčanu sankcijuobustave isplate dijela neto plaće od 800,00 eura/6.027,60 kn za opisanu povredu odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Žigman, osobnom dostavom

3. Objava na internetskoj stranici Povjerenstva

4. Pismohrana

1. Fiksni tečaj konverzije 7.53450 [↑](#footnote-ref-1)